M. Gibalová, poslankyňa: (2008-04-10):
Vážený pán minister výstavby a regionálneho rozvoja, interpelujem vás vo veci čerpania finančných prostriedkov zo štrukturálnych fondov Európskej únie. Z vašej odpovede na moju interpeláciu vo veci čerpania finančných prostriedkov zo štrukturálnych fondov EÚ, ktorú som podala na 19. schôdzi Národnej rady v komparácii s odpoveďou pána ministra financií Jána Počiatka je zrejmé, že ste odpovedali na moje otázky veľmi všeobecne a navyše vaše odpovede priamo odporujú odpovediam, ktoré zaslal pán minister financií. Preto vás interpelujem opäť v tejto veci, prosím, aby vaše odpovede boli konkrétne. Po prvé. Vydali ste rozhodnutie, kde ste oznámili Ministerstvu financií Slovenskej republiky, že v súvislosti s ROP nebudete vypracovávať schémy štátnej pomoci, alebo mi pán minister financií dal zavádzajúce informácie? Po druhé. Ak platia vaše stanoviská a vaše analýzy, na základe ktorých ste informovali ministerstvo financií, že nebudete vypracovávať schémy štátnej pomoci, ako mám rozumieť odpovedi o možných „vzniknutých potrebách“? Budete o vzniknutých potrebách informovať, lebo, ako sa zdá, sú to len vaše potreby nezaradenie súkromných a cirkevných škôl medzi oprávnených žiadateľov? Vecné analýzy, ako vyplýva zo stanoviska ministerstva financií totiž ukázali, že cirkevné a súkromné školy pri poskytovaní vzdelávania nepôsobia ako subjekty takzvanej hospodárskej súťaže, ale pôsobia vo verejnoprospešnom záujme, čo ste potvrdili aj vy vaším oznámením na ministerstvo financií, že nebudete v súvislosti s ROP vypracovávať schémy štátnej pomoci pre toto programové obdobie. Z analýzy odpovede ministerstva financií a vašej teda jasne vyplýva, že nezaradenie cirkevných a súkromných škôl medzi oprávnených žiadateľov v rámci vyhlásenej výzvy bolo neoprávnené a vaše dôvody účelové. Žiadam vás zároveň, aby bolo pozastavené konanie v rámci tejto výzvy a boli urobené patričné opatrenia, aby sa všetci oprávnení žiadatelia definovaní v programovom manuáli mohli rovnoprávne uchádzať o prostriedky EÚ v korektnej súťaži. Ďakujem. Ďalej moja interpelácia smeruje na pani ministerku Tomanovú. Vážená pani ministerka Tomanová, interpelujem vo veci dôsledkov znenia ustanovenia § 293ap zákona č. 461/2003 o sociálnom poistení na výber poistného za rok 2007. Podľa ustanovenia § 293ap zákona o sociálnom poistení v znení neskorších predpisov, citujem, „sociálna poisťovňa odpustí povinnosť zaplatiť penále, ktoré sa viaže na dlžné poistné a dlžné príspevky na starobné dôchodkové sporenie podľa osobitného predpisu za obdobie pred 1. januárom 2007, ak fyzická osoba alebo právnická osoba povinná odvádzať poistné a príspevky na starobné dôchodkové sporenie toto dlžné poistné a tieto dlžné príspevky na starobné dôchodkové sporenie zaplatí najneskôr do 31. januára 2008“. Znamená to, že dlžníci poistného a dlžných príspevkov na starobné dôchodkové sporenie za obdobie pred 1. januárom 2007 mali povinnosť zaplatiť tieto príspevky do 31. 1. 2008 na to, aby sa im penále odpustilo. Pohľadávky podľa formulácie zákona sa nedotýkajú platieb za rok 2007. Stačilo teda, ak dlžník zaplatil dlžnú sumu za rok 2006 a podľa ustanovenia § 293ap zákona o sociálnom poistení podmienku citovaného paragrafu splnil. Chybne naformulovaným ustanovením § 293ap zákona tak Sociálna poisťovňa prišla o značnú časť prostriedkov. Vážená pani ministerka, žiadam vás o vyčíslenie celkovej výšky dlžného poistného a dlžných príspevkov na starobné dôchodkové sporenie podľa osobitného predpisu za obdobie január až november 2007, ktorá mohla byť motiváciou na odpustenie penále a mohla byť zaplatená, čím by sa o túto čiastku znížil deficit Sociálnej poisťovne. Moja posledná tretia interpelácia smeruje k pánu ministrovi Počiatkovi. Vážený pán minister Počiatek, interpelujem vo veci poskytovania dotácií pre zariadenia sociálnych služieb pre obce a mestá z kapitoly Všeobecná pokladničná správa. V zákone č. 608 o štátnom rozpočte na rok 2008 sú v prílohe č. 5 vyčlenené finančné prostriedky na dotácie pre zariadenia sociálnych služieb pre obce a mestá v celkovom objeme 720 703-tisíc Sk. Ide o dotácie z kapitoly Všeobecná pokladničná správa. Ministerstvo financií poskytuje dotácie na bežné a kapitálové výdavky pre zariadenia sociálnych služieb v zriaďovateľskej pôsobnosti obcí a miest, ktoré zákonom č. 416 boli oddelimitované z orgánov štátnej správy do samosprávnej pôsobnosti obcí a miest a rozostavané stavby financované z prostriedkov štátneho rozpočtu, ktoré prešli do zriaďovateľskej  pôsobnosti obcí, miest na základe odporúčania ministerstva práce, sociálnych vecí a rodiny. Pán minister, zaujíma ma, podľa akých kritérií sa určuje výška pridelených dotácií a ktorým konkrétnym zariadeniam sociálnych služieb sú dotácie určené, respektíve o ktoré obce, mestá ide. Prosím o úplný zoznam obcí a miest s uvedením výšky dotácie pridelenej jednotlivým zariadeniam sociálnych služieb v členení na bežné a kapitálové výdavky. Ďakujem pekne za odpovede aj za vašu pozornosť.